Defăimaţi, că tot va rămîne ceva( un posibil motto pentru Antena 3).

A fost şi este fidel unui sistem din care a făcut parte şi în care minciuna, calomnia şi prezentarea falsului drept adevăr au domnit aproape 50 de ani.

Pentru bătrînul securist Dan Voiculescu a fost un mod de viaţă. Aşa a trăit, aşa şi-a făcut averea. L-a perpetuat, l-a implementat şi l-a îmbunătăţit.

Aşa a obţinut cea mai odioasă maşinărie de linşat de după 1990: Antena 3, o adunătură de slujbaşi mărunţi, bucuroşi de conturi pline, analfabeţi puşi pe scandal şi degrabă doritori de spectacol ieftin (scuze pentru cei care nu se regăsesc aici dar care prestează servicii pentru acest trust).

Frica faţă de condamnarea la închisoare şi ura faţă de oamenii care au împiedicat acest sistem putred să pună stăpînire pe întreaga ţară au generat un aparat care are un dublu rol: de propagandă pentru cei care îi sînt supuşi şi de execuţie publică pentru cei care i se opun.

Miercuri seară, 9 iulie, amatorii de linşaje mediatice, cei care îngroaşă rîndurile unui public cu o poftă nesănătoasă de violenţă, a unui public care freamătă atunci cînd un om este terfelit de semenii săi, au fost martorii unui astfel de atac, al unei haite bine organizate care seară de seară îşi îngroaşă conturile cu banii acestui turnător.

Faptele: Slugile lui Dan Voiculescu au afirmat că Monica Macovei ar fi anchetat oameni la mineriada din 1990.

Declaraţia nu aparţine Antenei 3, nu direct. Pentru astfel de atacuri a apărut o nouă metodă jurnalistică, metoda Pilat din Pont, adică cineva care citează pe altcineva pentru ca informaţia iniţială, neadevărată, să se piardă pe drum iar cei care primesc ordinul de atac să spună ulterior că ei doar au citat o sursă a unei alte surse. Care va să zică, individul Radu Tudor scrie pe blogul său, citînd un document publicat de un alt individ, Victor Roncea, că Monica Macovei a fost procuror anchetator la mineriada din iunie 1990.

Nu mai contează că s-a întîmplat exact invers, că documentele şi martorii de atunci arată clar că Macovei n-a anchetat pe nimeni din cei reţinuţi în iunie 1990, dimpotrivă, a refuzat, a cerut să fie eliberaţi şi a insistat ca cei care i-au reţinut şi arestat să fie anchetaţi.

Cine dintre cei care privesc seară de seară în această hazna mediatică merge să verifice? Cine să-l contrazică pe pastorul Gadea sau pe maimuţoii pseudojurnalismului românesc, Tudor sau Roncea? Scopul a fost atins. Voiculescu şi-a atacat duşmanul iar privitorii au primit porţia de linşaj.

Ce vor face în cazul în care bătrînul securist va fi condamnat la închisoare iar Antena 3 se va duce poate la un alt stăpîn? Nu e o alegere grea, haznale în care să se delecteze seară de seară vor fi în continuare.